În perioada captivității sale, Mattenklott a scris mai multe manuscrise pe teme de istorie militară pentru Armata Americană, inclusiv un raport cu privire la Bătălia de la Kursk. În anii de după război, Mattenklott a reușit să evite acuzarea și condamnarea sa pentru crimele de război în care a fost implicat. Ca subordonat al generalului Hans von Salmuth, el a depus mărturie în procesul înalților comandanți militari din 1948, fiind martor al apărării pentru fostul său superior. Semnătura lui a fost găsită pe un ordin din 28 noiembrie 1941 cu privire la „războiul împotriva partizanilor” în teritoriile ocupate. Acel ordin prevedea, printre altele, înființarea mai multor lagăre de concentrare în care ostaticii „[...] să fie împușcați și spânzurați [...], dacă se produc atacuri ale partizanilor în zona respectivă” și, în plus, s-a decis împușcarea pe loc a civililor sau „soldaților împrăștiați” care ar fi găsiți înarmați.